Ses weerstasies is op Grootfontein opgerig, elkeen op 'n ander veldtipe. Die temperatuur en voggehalte van die lug, die rigting en spoed van die wind en die reënval word by die stasies gemeet. Weersfaktore wat min wissel oor 'n paar kilometer, soos daaglikse sonskyn duur, word by die hoofweerstasie op Grootfontein bepaal en nie afsonderlik op elke veldtipe nie.
Deur die plantopnames word inligting verkry oor die gras- en bossiesoorte wat aanwesig is, hul relatiewe hoeveelhede en die digtheid van die stand. Inligting word ook verkry oor die groeitempo van die plante en oor die tye waarop sekere ontwikkelingstadiums bereik word soos bot, blomstadium en saadstadium. Hierdie inligting kan dan met die voorafgaande weerstoestande in verband gebring word.